Nordjyllands politi anholdte natten til onsdag to mænd og en kvinde, der var i færd med at begå indbrud i tøjbutik i Skagen.

Indbrudsbølger har præget Nordjylland over en lang periode, og nu har Nordjyllands Politi anholdt yderligere tre indbrudstyve kendt af politiet. Klokken 02.40 blev der natten til onsdag forsøgt indbrud i tøjforretningen Pier 1, der ligger på nordkajen i Skagen. - Få minutter efter havde vi en patrulje fremme og tog indbrudstyvene på fersk gerning. Og tæt på gerningsstedet kunne vi anholde tre personer, siger politikommissær Peter Skovbak. Tyvene var på jagt efter jakker i butikken, da politiet ankom. Her gik det dramatisk for sig, da den ene indbrudstyv forsøgte at flygte. - Den 29-årige forsøger at flygte, og i forbindelse med at man er efter ham, sprøjter han peberspray på politihunden og hundeføreren. Han blev efterfølgende taget af hunden og bidt i benet, siger Peter Skovbak. Inden indbruddet i Pier 1 i Skagen var de tre tidligere på natten forbi Skagens Cementstøberi. Her brød de ind og stjal en bilnøgle, hvorefter de brugte bilen til indbrud i tøjforretningen. Den 29-årige mand, der er fra Aalborg, vil udover indbruddet blive sigtet for vold mod polititjenestemand og fremstilles i grundlovsforhør senere onsdag sammen med en 44-årig svensker. - Vi kender dem begge fra tidligere kriminalitet.  Vi går stærkt ud fra, at de bliver dømt, og at svenskeren bliver udvist og får straf for at bryde det indrejseforbud, han allerede har i forbindelse med tidligere kriminalitet, siger Peter Skovbak. Den tredje indbrudstyv var en 35-årig kvinde fra Aalborg, hun vil blive afhørt og løslades derefter igen.